Gordhan se nuutste planne vir EskomPravin Gordhan. Foto: ANA Meer ingenieurs vir die Eskom‑bestuur is een van die planne wat minister Pravin Gordhan op die spyskaart geplaas het om die sukkelende elektrisiteitsvoorsiener te probeer regruk. Gordhan, minister van openbare ondernemings, het aan die Nasionale Vergadering gesê daar is verskeie vakatures op die Eskom-raad en dat hy daardie vakatures met vaardige en leidende ingenieurs wil vul. Een van die punte van kritiek deur verskeie kenners in die verlede was juis dat daar nie genoeg ingenieurs op die Eskom-raad is nie. Gordhan het voorts ’n baie vermanende toon ingeslaan en politici versoek om nie politieke munt uit die Eskom-situasie te probeer slaan nie. Hy het toegegee dat die land in tamatiestraat is met Eskom, en almal versoek om eerder hul ondersteunende deel te doen in die nasionale belang. Gordhan het ook spesifiek aandag gegee aan die interpretasie dat die regering se soeke na strategiese vennote om te help om Eskom uit die put te haal, neerkom op privatisering. Privatisering van onderpresterende staatsbates word sterk gesteun deur die DA en ’n deel van die ANC, en ewe sterk teengestaan deur die EFF en die res – op die oog af tans die meerderheid – van die ANC, insluitend ANC-gesinde vakbonde. Gordhan het dit sterk op die rekord geplaas dat hy nie so ’n stap as privatisering sou ag nie. Akademici en amptenare van mynmaatskappye sal ook meehelp tot die reddingspoging by Eskom, wat oor die volgende drie jaar R69 miljard van die belastingbetaler gaan ontvang om die wa deur die drif te probeer kry.